બીજા મોટા ભાગના કેદીઓ છાવણીમાં જ રહ્યા હતા. રશિયનો હવે છાવણીમાં રહેવા આવી ગયા હતા. ગામડાની બાજુમાં આવેલી ટેકરી પરની વિલાને તેમણે અધિકારીઓ માટેના રહેણાક તરીકે કબજે લઈ લીધી. એક મરી ગયેલા ઘોડાને તેઓ છાવણીમાં લઈ આવ્યા, જેને કેદીઓ અકરાંતિયાની જેમ ખાઈ ગયા! છેલ્લા કેટલાયે સમયથી બ્રેડ, શાકભાજી, અને એમિલિ શિન્ડલરની પૉરિજ ખાધા પછી, કેટલાકને તો આ ભોજન બહુ જ સ્વાદિષ્ટ લાગ્યું! લ્યુટેક ફિજનબમ, જેનેક ડ્રેસનર અને યુવાન સ્ટર્નબર્ગ ભોજનની શોધમાં ગામમાં જઈ પહોંચ્યા. ચેક ભૂગર્ભવાસીઓ ગામમાં પહેરો દઈ રહ્યા હતા. બ્રિનલિટ્ઝ ગામના જર્મન વંશીઓ આ કારણે જ આઝાદ થયેલા કેદીઓથી સાવચેત રહેતા હતા. એક દુકાનદારે સ્ટોરરૂમમાં સાચવીને રાખેલી ખાંડનો કોથળો લઈ જવા માટે સ્ટર્નબર્ગને આમંત્રણ આપ્યું. યુવાન સ્ટર્નબર્ગ ખાંડ જોઈને કાબુ ન રાખી શક્યો, અને કોથળામાં મોઢું નાખીને એ મૂઠીઓ ભરી-ભરીને એકલી ખાંડ ગળી જ ગયો, જેને કારણે એ ખુબ જ બીમાર પડી ગયો! શિન્ડલરનું જુથ જે સત્યની તલાશ ન્યુરેમ્બર્ગ અને રેવેન્સબર્ગમાં કરી રહ્યું હતું, સ્ટર્નબર્ગને એ સત્ય અહીં જ હાથ લાગી ગયું હતું, કે આઝાદી અને ભરપેટ ખાવાના દિવસો તરફ તેમણે હળવે-હળવે જ જવાનું હતું!